24 آقوست 2016 ساعات 04.00-ده تورکیه جومهوریتی باشباخانلیغیندان، تورکیه سیلاحلی قووّه‌لرینین ائتیلاف هاوا قووّه‌لری ایله بیرلیکده سوریه‌نین حلب بؤلگه‌سینه باغلی جرابلوس شهرینین داعشدن تمیزلنمه‌سی مقصدی ایله حربی عملیات باشلاتدیغینین آچیقلاماسینی وئرمیشدیر. بو آچیقلاما سونراسی تورکیه سیلاحلی قووّه‌لری جرابلوسو آغیر بومباردیمان آتشینه توتارکن، تورک هاوا قووّه‌لری 11 هدفی بومبالادیغینی بیان ائتمیشدیر. دؤولت رسمیلرینین معلوماتینا گؤره قیسا مودّت عرضینده 294 توپ آتشی حیاتا کئچیریلمیش و 81 حدف محو ائدیلمیشدیر. بیر ساعات سونرا تورکیه سیلاحلی قووّه‌لرینین تانکلاری فراتی کئچه‌رک آزاد سوریه اوردوسونا باغلی اولان تورکمان و عربلری بیر یئره توپلامیشدیر. آمریکا بیرلشمیش ایالتلری هاوادان عملیّاتی دستکله‌یه‌جگینی بیان ائتمیشدیر. آزاد سوریه اوردوسو کئکلیجه و کیویرجیک کندلرینی داعش دؤیوشچولریندن تمیزله‌دیگینی بیان ائتمیشدیر. ایلک معلوماتا گؤره بیرینجی توققوشمالار زامانی 46 داعش عوضوو اؤلدورولموشدور. 25 آقوستدا سوریه اراضیسینه داها 15 تانک گؤندریلدی.